பழநியில் இருந்து சுமார் 11 கி.மீ., தொலைவில் உள்ள பாலசமுத்திரம் என்கிற கிராமத்தில் வாழ்ந்து வந்தனர் சுவாமிகளின் முன்னோர். ஓதா சுவாமிகளின் தந்தையான பரமேஸ்வர ஐயர், ஒருமுறை வடமாநிலங்களுக்கு யாத்திரை சென்றார். வீட்டை விட்டுக் கிளம்பி, ஏழு ஆண்டுகளுக்குப் பிறகுதான் திரும்பி வந்தார். யாத்திரை சென்ற ஏழு ஆண்டுகளும் கடுமையான விரதமிருந்து காசி விஸ்வநாதருக்கு கங்கையின் நீர் கொண்டு அபிஷேகம் செய்து ஆனந்தப்பட்டார். அந்த ஜோதிர்லிங்க சொரூபனின் சன்னதியிலேயே ஆசிர்வாதமும் கிடைத்தது. “காசிவிஸ்வநாதனே உனக்கு மகனாகப் பிறக்க போகிறான்” என்று அங்கே ஓர் அசரீரி வாக்கு எழுந்தது. காசி விஸ்வநாதரின் அருளால், 1850 புரட்டாசி திருவாதிரையன்று ஆண் குழந்தை பிறந்தது. குழந்தைக்கு முருகப்பெருமானைக் குறிக்கும் சுப்ரமண்யன் என்று பெயர் சூட்டினார். பின்னாளில் இவர் சுப்பையா என எல்லோராலும் அழைக்கப்பட்டார்.